Henrik Dam Kristensen (S), 2001-04-03:
Efter det vil jeg så holde mig fra skriftstederne.
Jeg havde faktisk være nede i hukommelsen efter et, men det tror jeg jeg vil afstå fra. Jeg vil egentlig sige tak for debatten, og jeg synes selvfølgelig, det er helt forståeligt, at de steder, hvor en opposition kan se, at der er nogle, der hænger sammen, slår den præcis ned på dét.
Fint og fair, sådan er politik.
Derfor er det også meget magtpåliggende for mig at sige, at når det gælder det lægefaglige tilsyn, så har vi givet et bud.
Det var nu ikke så løsagtigt i kanterne, som nogle har givet udtryk for her, for det, vi jo netop siger, er ikke, at der er en bestemt gruppe læger, som bare pr. automatik kan gøre det.
Vi siger faktisk meget præcist i vores forslag, at de ældre fortjener også, at det er nogle læger, som er fagligt kvalificerede til det, og derfor bør Sundhedsstyrelsen give en eller anden vurdering af, hvad det er for nogle kvalifikationer, man bør have, når man som læge skal kontrollere de lægefaglige ting på et plejecenter.
Det er faktisk en vigtig indgangsvinkel, synes jeg.
Så hænger vi i øvrigt også vores forslag op på embedslægeinstitutionen med afrapportering osv., og det er så her, jeg hører flere af ordførerne være betænkelige og sige, at det ikke er stærkt nok.
O.k., lad os diskutere, hvordan vi sikrer det ophæng, så det er stærkt nok, så det er uafhængigt nok.
Efter de ord, der er sagt her, synes jeg, det er herfra, vi starter, men jeg synes bare, det er vigtigt at få fastholdt, at regeringen har givet et bud, som også har handlet om den lægefaglige ekspertise, i stedet for bare bevidstløst at sige, at så kan embedslægerne tage sig af det, så kan de blive efteruddannet, eller hvad ved jeg.
Jeg synes, at det, det må handle om, er, at vi får de bedste læger til at lave dette tilsyn, og så må vi efterfølgende finde ud af, hvilket ophæng det skal have.
Jeg føler mig egentlig ret tryg ved, at det kan klares i den almindelige politiske forhandling, der selvfølgelig skal være om et sådant lovforslag.
Jeg synes i øvrigt, at det er vigtigt at have sammenhængen for øje, for der er en gennemtænkt sammenhæng i den måde, lovforslaget er skruet sammen på, og der er en gennemtænkt sammenhæng på den måde, hvad jeg i hvert fald også vil opfordre et flertal i Folketinget til at være optaget af, at ansvaret for, hvordan vore ældre medborgere har det, påhviler kommunen.
Jeg vil meget advare imod, at vi forflygtiger det ansvar, at det er kommunen, som har ansvaret, og at det i sidste instans er de kommunalbestyrelsesmedlemmer, som vi betror det politiske ansvar en gang hvert fjerde år, der har dette ansvar.
Derfor hænger tingene også sammen i lovforslaget her med, at vi for det første nu helt klart præciserer, at kommunen skal melde klart ud, hvad det er for nogle servicestandarder, hvad det er for en service, borgerne kan forvente her i kommunen.
Nogle steder har man gjort det, og andre steder har man ikke gjort det.
De steder, hvor man har gjort det, er der også nogle steder, hvor jeg ikke synes, man har gjort det godt nok.
Jeg tror, det er helt afgørende, at man får meldt præcist ud, hvad det er for nogle servicestandarder, der er i kommunen, for det er den eneste måde, man undgår alle misforståelserne og paradokserne på.
Så har befolkningen i øvrigt også noget at forholde sig til og kan diskutere det.
For det andet synes jeg, det helt afgørende i lovforslaget er individuelle, personlige plejeplaner.
Det er helt afgørende, at når en beboer kommer på et plejecenter, starter man indgangsvinklen for denne nye beboer med en samtale mellem beboeren og plejecentret.
Jeg synes, det er meget vigtigt, at vi sikrer, at denne nye beboer har mulighed for at tage en person med, som vedkommende har tillid til, hvad enten det så er en datter, en besøgsven eller for den sags skyld vedkommendes praktiserende læge.
Her skal man selvfølgelig diskutere det, som ligger lige for, nemlig medicin, fysioterapi osv., men da også i sådan en personlig plejeplan, hvad der er vigtigt for den pågældende, og nu kan jeg så blive her ved skriftstederne. Hvis det er sådan, at det er afgørende for en sådan person at få tilrettelagt sin morgen, så vedkommende i fred og ro kan høre P1's morgenandagt, så er det da vigtigt, at det er sådan nogle ting, som er snakket igennem, så det ikke kun skal handle om medicin og fysioterapi, men også om, hvad det er for nogle personlige ting, som for den pågældende er vigtige i hans hverdag, for at det her kan hænge sammen.
Nu siger vi, at der skal være bruger- og pårørende råd.
Jeg synes selvfølgelig, det er helt naturligt, at der også omkring vores plejecentre er demokrati, at vi bruger de ildsjæle, som jeg tror der er om hvert eneste plejecenter i dette land, ildsjæle, som ikke har direkte tilknytning til plejecentret, men bare er optaget af, at netop det plejecenter, som er i deres område, er et sted, som fungerer godt, at der her sker noget ekstraordinært, når det er jul, påske, pinse, sommerferie osv.; at vi bruger de gode kræfter, der er her.
Det er kommunalbestyrelsen, som har ansvaret.
Så skal der laves uanmeldte tilsyn.
Vi skal have god mulighed for at kunne kommentere de uanmeldte tilsyn
, og den udformes i et tæt samarbejde med brugere, pårørende og ældrerådet.
De skal altså knyttes tæt til dem, der er på plejecentret og har deres daglige gang på plejecenteret, men det er også helt afgørende, at vi i de uanmeldte tilsyn kan forfølge ting, som er af mere personlig karakter.
Så tror jeg nemlig, at vi kan få et ærligt billede.
Så kan man på et åbent kommunalbestyrelsesmøde i realiteten sætte spejlet op og sige: Vi startede med at sige, at det, vi ønskede af kvalitet og niveau i vores kommune, var her.
Virkeligheden viste måske, at det var et andet sted.
Så kan vi få den åbne, ærlige diskussion i kommunen om, hvorfor vi ikke nåede derhen, og hvad det nu er, der skal til, for at vi når derhen.
Jeg synes, at det er afgørende, at vi har med i baghovedet, at det, det handler om her, er værdighed, respekt og tryghed for de ældre, og jeg anser det for at være helt afgørende, at vi også med det her lovforslag sikrer, at vi fortsat har et engageret personale med en ledelse, der tør være ledelse, for det er også helt afgørende forudsætninger for tryghed og værdighed for den ældre del af befolkningen, som har brug for det.
Jeg skal slutte med at sige, at når jeg skiller den del af forslaget ud, som handler om ophængningen af det lægefaglige tilsyn, synes jeg, jeg hører positiv respons fra de fleste af ordførerne.
Så jeg ser med fortrøstning frem til en politisk debat om det her i den kommende tid, og jeg er optaget af, at et sådant vigtigt lovforslag også har et bredt fundament i Folketinget, og det tror jeg faktisk der er mulighed for at vi kan få.